Държавен вестник, бр. 77, 2020 г., стр. 64

СТР.  64	
Д Ъ Р Ж А В Е Н  В Е С Т Н И К 	
БРОЙ  77
ДОКУМЕНТ № 4 
 
ИНФОРМАЦИЯ ЗА ПАЦИЕНТА (РОДИТЕЛЯ/НАСТОЙНИКА/ПОПЕЧИТЕЛЯ) 
Раждането е физиологичен процес и в голям процент завършва през естествените родови 
пътища. При постъпване в приемното отделение бременната се посреща от специализиран екип, 
който извършва преглед с цел да се установят етапът на предстоящото раждане, както и 
изпразването на тазовите резервоари (клизма).  
В предродилна зала се извършват влагалищни прегледи през 2 часа за проследяване 
динамиката на родовия процес (напредването на раждането). При определено разкритие се 
извършва изкуствено отваряне на околоплодния мехур (пукане на мехура), което е безболезнена 
манипулация. Детските сърдечни тонове се проследяват както с акушерска слушалка, така и със 
специален апарат (акушерски монитор). С цел обезболяване и скъсяване периода на раждането 
на бременната се прилагат определени лекарства. При недостатъчно ефективни контракции 
може да се приложат лекарства за засилване на родовата дейност при задължително апаратно 
проследяване сърдечните тонове на плода. 
Раждащата се превежда в родилна зала при пълно разкритие и чувство за напъни, които 
наподобяват позивите при “голяма нужда”. В този етап жената получава подробни обяснения 
относно активното й поведение в периода на раждането. Проследяват се сърдечните тонове на 
плода след всеки напън. По преценка на лекаря се прави местна упойка за отпускане и 
обезболяване на тазовата мускулатура. При нужда може да се направи малък разрез на кожата и 
подкожието за разширяване на естествения отвор на родовия канал (епизиотомия или 
перинеотомия) или да се приложат оперативни методи за бързо завършване на раждането – 
форцепс или вакуумекстрактор. След раждането на плода се отделят плацентата и плодните 
ципи. За намаляване на кръвозагубата в този период венозно се прилагат медикаменти. След 
отделяне на плацентата се извършва инструментален преглед на меките тъкани на родовия 
канал. Разрезът на естествения отвор на родовия канал (ако е извършен такъв), както и 
спонтанни разкъсвания (ако има такива), се възстановяват по хирургичен начин след прилагане 
на местна упойка. Преди превеждане в послеродов сектор, родилката престоява два часа за 
наблюдение на общото състояние, тонуса на матката и кървенето. 
В послеродовия сектор родилката и новороденото остават няколко дни, където ежедневно 
се извършва лекарски преглед (визитация) от акушер-гинеколог и неонатолог (педиатър). 
Проследява се общото състояние на родилката, обратното развитие на матката, състоянието на 
гърдите и оперативните шевове (ако има такива). Двукратно в денонощието се извършва тоалет 
на родилката. Тя получава съвети за извършване на тоалета, за грижи за гърдите, за техниката на 
кърмене, за редовно изхождане по малка и голяма нужда. По преценка се извършват 
лабораторни, ехографски и други изследвания. Ако родилката е Rh – отрицателна и няма 
антитела, а съпругът и бебето са Rh-положителни, до 72 часа след раждането се извършва 
профилактика с анти-Д гама глобулин.  
Новороденото (доносеното) се повива през 3 часа. Тоалет се извършва двукратно в 
денонощието (къпане, тоалет на пъпа и очите). Ваксиниране на доносено новородено срещу 
хепатит Б се извършва след 12-ия час от раждането, а след 48-ия час от раждането - ваксиниране 
с БЦЖ ваксина. Задължителното изследване за фенилкетонурия и хипотиреоидизъм се прави 
след 72-ия час от раждането.  
При изписване родилката и новороденото се преглеждат и се оформя съответната 
документация. 
Всяка родилка и нейният съпруг (партньор) предоставят необходимите документи 
във връзка с издаването на удостоверение за раждане на новороденото.